বুন্দেশলিগা ফের বায়ার্নের, অবশেষে ট্রফি জিতলেন হ্যারি কেন

ওয়েব ডেস্ক: অবশেষে ট্রফি জিতলেন হ্যারি কেন (Harry Kane)। বায়ার্ন মিউনিখের (Bayern Munich) হয়ে বুন্দেশলিগা (Bundesliga) চ্যাম্পিয়ন হয়েছেন ইংলিশ ফরোয়ার্ড। গত প্রায় এক দশক ধরে বিশ্বের অন্যতম সেরা স্ট্রাইকারের ব্যক্তিগত সাফল্য প্রশ্নাতীত। কিন্তু দলগতভাবে ট্রফি জিততে পারেননি। ইংল্যান্ডের (England) হয়ে কোনও ট্রফি নেই। টটেনহ্যামের হয়ে দীর্ঘদিন খেলেছেন, প্রিমিয়ার লিগে সর্বোচ্চ গোলদাতা হয়েছেন, কিন্তু ট্রফিতে হাত দিতে পারেননি।

সবথেকে আশ্চর্যের, ২০১১ সাল থেকে টানা জার্মান লিগ চ্যাম্পিয়ন হওয়া বায়ার্নে যে মরসুমের গোড়ায় কেন যোগ দিলেন, সেবারই লিগ হাতছাড়া হয়ে গেল। অবিশ্বাস্য ফুটবল খেলে ২০২৩-২৪ মরসুমে বুন্দেশলিগা চ্যাম্পিয়ন হয় জাবি আলোনসোর বেয়ার লেভারকুসেন (Bayer Leverkusen)। ওই ঘটনার পর থেকে ইংলিশ অধিনায়ককে নিয়ে আরও রসিকতা, আরও মিম, ট্রোলিং চলেছে। তবে এবার শিকে ছিঁড়ল হ্যারি কেনের।

আরও পড়ুন: বিফলে পরাগের ৯৫! ‘ডু অর ডাই’ ম্যাচে মাত্র ১ রানে জিতল KKR

We are the Champions!! ? pic.twitter.com/YYHC7k6ldU

— Harry Kane (@HKane) May 4, 2025

শনিবার আরবি লাইপজিগের বিরুদ্ধে নাটকীয় ম্যাচে ৩-৩ ড্র করেছিল বায়ার্ন। যার ফলে তাদের লিগ জয়ের অপেক্ষা দীর্ঘায়িত হয়। কিন্তু রবিবার বায়ার্নকে তাড়া করা লেভারকুসেন ফ্রেইবার্গের বিরুদ্ধে ড্র করে। ফলে চ্যাম্পিয়ন হয় ভিনসেন্ট কোম্পানির দল। বুন্দেশলিগা যুগে এই নিয়ে রেকর্ড ৩৩ বার শিরোপা জিতল মিউনিখের ক্লাব।

যথারীতি এবারও লিগের সর্বোচ্চ গোলদাতা হয়েছেন হ্যারি কেন। বুন্দেশলিগায় এ মরসুমে ২৪ গোল করেছেন তিনি, এখনও দুই ম্যাচ বাকি তাই সংখ্যাটা বাড়তেই পারে। তবে কেনকে নিয়ে এখন নতুন যে রসিকতা চলছে তা হল, তাঁর নাকি কাপে অ্যালার্জি আছে। কারণ কেরিয়ারের প্রথম যে ট্রফি তিনি জিতলেন সেটা থালার মতো এক শিল্ড, কাপ নয়।